da en en en fr de da id da sv da da da da da da nb nb da de en en
Torsdag d. 5. maj 2016 kl. 13:59 af Henrik Pfaff
Trods en noget kaotisk start på sæsonen, hvor sidste års manager, Kenneth Schwaner-Hansen, valgte at slippe tøjlerne, lykkedes det alligevel på en eller anden måde at få 8 mand på plads til årets første kamp på Svanholm Park. Til at afløse Kenneth har Søren Vestergaard sagt ja til den udfordrende opgave, det er at sørge for, at 8 spillere er på plads til årets kampe.
Sædvanen tro startede De Gamle med at skulle møde KB/Soraner i årets debutkamp. Lige så selvfølgeligt var det også, at vejret skiftede fra om formiddagen og starten af eftermiddagen med skinnende sol og acceptable temperaturforhold til at blæse op samtidig med at skyerne trak sig truende sammen, og temperaturen faldt drastisk. Regnen undgik vi heldigvis, men man følte sig i løbet af aftenen lukket inde i et kæmpe fryselager.
Årets første debut hos De Gamle blev leveret af Thomas Hansen, der efter 7 års pause følte trang til at prøve sine knæ af, hvilket var det, der fik ham til at stoppe på 1.-holdet i sin tid. Nu må vi så bare håbe på, at de kan holde til tempoet hos De Gamle (hø-hø). Mickey Lund var udpeget til dagens anfører og skulle dermed foretage lodtrækningen. Og med hvilket resultat? Ja de mangeårige læsere af referaterne fra De Gamles kampe kender nok allerede svaret: HAN TABTE DEN, selv om han forsøgte sig med at påstå, at det var en aftale med Søren Clausen, KB/Soraners anfører, at vi skulle i marken først.
Med dommerne, Per Kyhe og Johan Luther, på plads, kunne Dennis Zachariasson (1 for 18) og Allan Majgaard (1 for 20) åbne ballet. På trods af den bidende kulde lykkedes det de to herrer at holde scoringen nede på 39 point efter hver deres 5 overs. Sågar lykkedes det for Allan M. at tiltuske sig en wicketmaiden-over med sit eneste gærde. Allan From (0 for 18), der er set bedre bowlende end i denne kamp, blev efterfulgt af Lars Jensen (1 for 17) og Te Captain himself, Mickey, der med 1 for 12 herefter kunne runde innings'en af. KB/Soraner sluttede med 87 for 5, hvor sidstegærdet blev løbet ud.
Kiggede man ned over De Gamles hold, lignede det en fyrværkeri-handel med lutter knaldhætter på hylderne. Og jeg skal da lige love for, at vores ene åbner, Jim Moniz (30*), var sprængfarlig. 4 firere og 2 seksere blev det til for hans vedkommende, hvilket kun tog ham 3 overs. I den anden ende var Thomas (26*) noget mere moderat, så han ventede til den 6. over med at lave sin maksimum-score. De to efterfølgere Søren (22*) og Allan M. (10*) kunne bringe kampen til ende i den 9. over, hvor Søren undervejs prøvede at matche Jim's krudt, men han måtte 'nøjes' med 3 firere og en enkelt sekser. Allan F., Mickey, Lars og Dennis kunne frysende se på, at de to (Søren og Allan M.) afsluttede kampen, hvilket de nok ikke var helt utilfredse med - blæsten og kulden taget i betragtning.
Herefter kunne det ikke gå stærkt nok med at komme ind til de varme brusere, for som traditionen påbyder, ventede der forude debutant-øl i baren med Thomas som den glade (?) giver. Og - nøj - hvor smagte den godt.
KB/Soraner 87 for 5 på 19,2 overs
Svanholm 90 for 0 på 8,3 overs
Fra en dybfrossen referent